Imtella' Ġunju 3, 2021 Giovanni Brusca, l-eks-mafjuż li għafas il-buttuna tar-'remote control' u sploda l-bomba li qatlet lill-Imħallef Giovanni Falcone, talab maħfra lil kulħadd. Huwa għamel dan f'filmat li xxandar mill-Corriere della Sera li fiha Bruscat jidher liebes balaklava u bin-nuċċali tax-xemx. Brusca qal li xtaq juri wiċċu imma ma setax jagħmel dan minħabba raġunijiet ta' sigurtà. "Irriflettejt u ddeċidejt li nagħti din l-intervista. Ma nafx fejn se twassalni, ma nafx x'se jiġri, imma nispera li ninftiehem". Huwa talab maħfra lill-familjari tal-vittmi tiegħu imma l-iktar li talab skuża kienet il martu u ibnu għax batew, u għadhom ibatu, mill-ħajja tiegħu l-ewwel bħala mafjuż imbagħad bħala 'pentito'. Brusca jilmenta li min fl-Italja jikkolabora mal-awtoritajiet jiġi redikolat mentri hija għażla importanti biex tieqaf dik li sejjaħ "katina ta' qtil" li twettaq il-Mafja. Minbarra l-qtil tal-Imħallef Falcone, Brusca jibqa' magħruf li ta l-ordni biex tifel ta' eks-mafjuż li kkollabora mal-Pulizija jiġi mgħallaq u mitfugħ f'banju mimli aċtu. Brusca, li ammetta li f'ħajtu qatel "iktar minn 100 persuna imma inqas minn 200", inħareġ mill-ħabs din il-ġimgħa u se jkun qed jingħata protezzjoni mill-Istat. Joħroġ mill-ħabs il-mafjuż li bir-'remote control' sploda l-bomba li qatlet lill-Imħallef Falcone